Frank Gehry zubia

Frank Gehry zubia Bilbo udalerriko zubi bat da, Deustuko ubidea zeharkatzen duena, iparraldetik Deustuko Doneperiaga auzoa eta hegoaldetik Zorrotzaurre industrialdea elkarlotuz. 2015eko irailaren 14an zabaldu zen. Zubia Julio Urquijo kalearen luzapena da, eta gaur egun Zorrotzaurrera sarbide bakarra da, San Ignazio-Zorrotzaurre zubia ireki arte. Zubiaren eraikuntza Deustuko ubidea irekitzeko lanekin bat egin zen, eta azken hau ireki ondoren, Zorrotzaurre uhartera heltzeko sarbide bakarra da. Bilboko hamalaugarren zubia da.

Izena 
Izena Frank Gehry arkitektoaren omenez darama, Guggenheim Bilbao Museoaren egile.

Historia 
2014ko urriaren 25ean Frank Gehryk zubiaren lehenengo harria jarri zuen, proiektuari hasiera emanez.

Urte bereko abenduaren 22an zubibidearen egitura osatzen duten piezak Botikazar ingurura heltzen hasi ziren.

Deustuko ubidea irekitzeko proiektuak hustulan horretatik erauzitako materialak itsaso bidez garraiatzeko erabakia ekarri zuen. Horregatik, lehenik eta behin zubia eraiki eta ondoren hustulana gauzatzea erabaki zen. Hustulanetako lurrak Bilboko portura garraiatzen hasi ziren, kai berria eraikitzeko.

2015eko maiatzaren 15ean Bilboko Udalak zubiaren oinezkoentzako pasabidea irekitzea erabaki zuen, Deustuko ubidearen lanak hasi aurretik. Hasiera batean ekainerako aurreikusi zuen inaugurazioa, eta ondoren irekiera abuztuko amaierara mugitu zen.

Azkenik, inaugurazioa 2015eko irailaren 14an izan zen.

Oinezkoentzako irekieraren ondoren, Udalak 2016ko urtarrilara aurreratu zuen trafikoaren irekiera, eta hilabete horretako 19an autoentzako ere zabaldu zen zubia, ordutik Zorrotzaurrerako sarbide bakarra izatera pasaz.

2018ko irailaren 26ko itsasgoran zubiak ura zeharkatzen hasi zuen. Hala ere, lanetarako eraiki zen lur hesiak saihestu zuen Zorrotzaurre eta Deustuko Doneperiaga oraindik lotzen zuen lur eremua guztiz gainditzea, Zorrotzaurre lehen aldiz uharte bihurtzea ekidinez. Urte bereko urriaren 8an ubidea guztiz ireki zen eta Zorrotzaurre azkenik uharte bilakatu zen. Hala, zubia Zorrotzaurre uhartera heltzeko sarbide bakarra da.

Ezaugarriak 
Zubia, Arenas y Asociados ingeniaritzak diseinatua, 75 metro luze eta 28 metro zabal da, eta Zorrotzaurre eta Deustuko Julio Urquijo kalea elkarlotzen ditu, IMQ Zorrotzaurre klinikaren inguruan. Eraikitzeko lehen pausoak 25 eta 75 tona pisudun hogei aurrekoitzitako piezen instalazioarekin eman ziren, 2014ko neguan. Zirkulaziorako 4 errei ditu (2 norabide bakoitzeko), espaloiak alde bitara eta bidegorria.

Erreferentziak

Ikus, gainera 
 Bilboko itsasadarra
 Bilboko itsasadarreko zubiak
 Frank Gehry
 Zorrotzaurre
 Deustuko Doneperiaga

Kanpo estekak 

Bilboko zubiak
Zorrotzaurreko eraikinak
Deustuko Doneperiagako eraikinak
2015eko zubiak